# 1.4 O noso reto

## Glosario

## Vídeo

Definición:

  Sistema de gravación e reprodución de imaxes que poden ir acompañadas de sons a través de medios electrónicos ou un proceso televisivo.

Exemplo:

  Imos gravar un vídeo para motivar a coidar o medio ambiente.

## Videoxogo

Definición:

  Aplicación informática interactiva que se mostra nunha pantalla e coa que unha ou varias persoas poden recrear diferentes actividades lúdicas ou de entretemento. As xogadoras e os xogadores participan activamente nun contorno virtual.

Exemplo:

  Teño un novo videoxogo sobre a reciclaxe e non contaminación.

# O noso reto: concienciar para coidar o medio ambiente

Unha boa combinación entre creatividade e tecnoloxía dá lugar a converterse nun bo deseñador ou boa deseñadora de misións para un videoxogo propio, creado a partir dunha crecente inquedanza común: queremos traballar a concienciación medioambiental e a importancia de coidar os ecosistemas cumprindo co ODS 15.

O noso reto será escoller un ecosistema da nosa contorna (un monte, unha praia, un río…) e crear unha proposta para concienciar a xente sobre a importancia de recoller lixo e coidar a natureza. Poderedes elixir entre dous produtos finais:

- Un proxecto de videoxogo, no que contedes unha historia sobre como axudar a mellorar ese ecosistema.
- Un vídeo viral, pensado para redes sociais, co obxectivo de animar a xente nova a coidar o medio ambiente.

Para acadar este reto, traballaremos paso a paso nos seguintes desafíos:

## Primeiro reto:

### Describir os personaxes e o escenario

Imos comezar por coñecer as bases para crear personaxes interesantes e escenarios ricos en detalles. A vosa primeira tarefa será:

- Crear personaxes que participen no videoxogo ou no vídeo.
- Describir o ecosistema que quere ser protexido, destacando os problemas que enfronta.

## Segundo reto:

### Construír unha historia atractiva

Traballaremos para crear unha historia que transmita unha mensaxe clara e atractiva. Neste reto, deberedes:

- Escribir unha narrativa breve que inclúa os diálogos dos personaxes.
- Asegurarvos de que a mensaxe principal está relacionada coa concienciación ambiental.

## Terceiro reto:

### Dar forma ao proxecto final

- Elaborar as fichas en papel que recollan toda a información do proxecto.
- Opcionalmente, se temos tempo dabondo, crear o videoxogo en Scratch ou gravar o vídeo para redes sociais.

## Reto Final

### Presentar o proxecto

Presentarás o teu proxecto facendo unha presentación en Impress na clase para todas as túas compañeiras e compañeiros.

Preparados e preparadas para comezar? Este será un traballo colaborativo, onde cada un/unha de vós xogará un papel importante para lograr o mellor resultado. O voso esforzo pode marcar a diferenza para o noso planeta!

## Lectura facilitada

Escollede un ecosistema preto de vós (un monte, unha praia, un río…).

Poderedes crear:

- Un proxecto de videoxogo con unha historia para protexer o ecosistema.
- Un vídeo viral para motivar a xente nova a coidar a natureza.

Retos que faremos:

Primeiro reto:

- Crear personaxes interesantes.
- Describir o ecosistema e os problemas que ten.

Segundo reto:

- Escribir unha historia cos personaxes.
- Incluír unha mensaxe para coidar o medio ambiente.

Terceiro reto:

- Organizar o proxecto en fichas.
- (Se temos tempo) Programar o videoxogo en Scratch ou gravar o vídeo.

Traballaremos en equipo para lograr o noso obxectivo: concienciar sobre a importancia de coidar o planeta!

## Audio

audio/mpeg

# Que conseguirás ao finalizar o reto?

- Coñecer e aplicar os elementos necesarios para crear unha narrativa ou un vídeo que transmita unha mensaxe clara e atractiva.
- Comprender a importancia de protexer os ecosistemas a través da reflexión sobre problemas ambientais locais e globais.
- Adquirir hábitos de traballo en equipo, aprendendo a respectar as ideas e decisións de todos os membros do grupo.
- Desenvolver habilidades creativas para deseñar personaxes, escenarios e historias que promovan a concienciación ambiental.
- Realizar un seguimento do proceso mediante o diario de aprendizaxe, que axudará a reflexionar e a avaliar o voso progreso no reto.
- Crear un proxecto final (videoxogo ou vídeo viral) que poida inspirar a comunidade para actuar e coidar o medio ambiente.

## Lectura facilitada

- Aprender a crear unha historia ou un vídeo cunha mensaxe clara.
- Coñecer como protexer a natureza e os ecosistemas.
- Traballar en equipo respectando as ideas dos compañeiros/as.
- Inventar personaxes, escenarios e historias sobre o medio ambiente.
- Usar un diario de aprendizaxe para reflexionar e mellorar.
- Presentar un proxecto final (videoxogo ou vídeo viral) para motivar o coidado do planeta. Traballar en grupo.

## Audio

audio/mpeg

# Acode ao diario de aprendizaxe

Acode ao diario de aprendizaxe e plasma aí as primeiras reflexións sobre o aprendido. Cubre coa túa información.

## Lectura facilitada

Escribe no apartado da Fase 1 do teu Diario de aprendizaxe.

Valora o teu traballo no Diario de aprendizaxe.

## Audio

audio/mpeg

Páxina 6 de 34

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)