# 4. Imos polo reto!

## Glosario

## Adxectivo

Definición:

  Tipo de palabra que describe características (como o tamaño, as cores, a dureza...) de obxectos representados por substantivos, aos que acompaña concordando en xénero e número.

Exemplo:

Algúns adxectivos de tamaño son: grande, mediano, pequeno...

## Escenario

Definición:

  Espazo onde se desenvolve ou ten lugar un feito.

Exemplo:

O escenario do noso videoxogo vai ser unha paisaxe local.

## Personaxe

Definición:

  Individuo (ou ser) ficticio que aparece nunha obra literaria, obra dramática, videoxogo etc.

Exemplo:

O personaxe principal do videoxogo vai ter que salvar o escenario da contaminación.

# Reto final

Chegou o momento de poñer en marcha toda a vosa imaxinación e habilidades! O noso reto final lévanos a deseñar un proxecto para un videoxogo único, co que daremos voz ao coidado do medio ambiente e á protección da nosa contorna. Este será un traballo de equipo onde a creatividade, a reflexión e a colaboración serán os vosos mellores aliados.

Neste proxecto, desenvolveremos:

- Os personaxes. Daredes vida a protagonistas únicos, describindo tanto como son por fóra coma por dentro: a súa aparencia, carácter e o seu papel na historia. Recordade empregar os adxectivos estudados neste tema.
- O escenario. Escollede un lugar especial da vosa contorna (praia, bosque, vila…) e recreádeo cunha descrición rica en detalles e cunha reflexión sobre os retos ambientais que enfronta.
- A historia e os diálogos. Contádenos unha pequena aventura onde os personaxes transmitan unha mensaxe clara e positiva a través dos seus diálogos e accións.

A vosa misión será presentar este proxecto en formato papel, empregando fichas que vos axudarán a organizar as vosas ideas. E se o tempo nolo permite, como reto adicional, poderemos transformar todo o que imaxinastes nun videoxogo real en Scratch!

Estades preparados/as para crear unha aventura que marque a diferenza? Pois a por iso!

## Lectura facilitada

Imos co reto final!

Deseñaremos un proxecto para un videoxogo.

Será sobre o coidado do medio ambiente.

Incluiremos os personaxes.

Describiremos o escenario do xogo.

Escribiremos unha historia co seus diálogos.

Presentaremos todo en fichas en papel.

Se sobra tempo, programaremos o videoxogo en Scratch.

Estades preparados/as?

## Audio

audio/mpeg

## Enfoque multinivel

Para o produto final deste reto, podes escoller entre varias opcións, segundo o que máis che guste facer ou o que se che dea mellor. Cada opción está pensada para que poidas aprender e participar dun xeito que se adapte a ti:

- Ficha ou presentación dixital: se che gusta organizar as ideas con claridade e ter todo ben colocado, esta opción é perfecta. Poderás mostrar o que aprendiches dun xeito visual e ordenado.
- Mural ou cartel explicativo: se prefires expresar as túas ideas combinando texto, debuxos e imaxes, esta é a túa oportunidade. Ademais, esta é unha boa maneira de facer visible o voso traballo conxunto.
- Videoxogo en Scratch: se queres ir un paso máis alá e che gusta programar ou crear xogos, podes facer un videoxogo. Así desenvolverás o teu pensamento lóxico e a túa creatividade.
- Vídeo narrativo ou viral: se che apaixona contar historias, gravar vídeos ou comunicar a través das redes, esta opción permíteche crear un vídeo que impacte. Iso si, terás que planificar, escribir un guión e editar.

Podes elixir a opción que máis se adapte a ti, aos teus gustos, ás túas habilidades e ao que queiras facer. Cada opción ten o seu valor e todas son boas para expoñer o proxecto do grupo. Con este enfoque, todos e todas podedes aprender e participar, sentíndovos motivados e valorados.

Así, grazas a este enfoque multinivel, conseguimos que cada persoa do grupo poida aprender ao seu ritmo, de forma inclusiva, motivadora e con sentido.

## Lectura facilitada

Para o teu traballo final, podes elixir a opción que máis che guste ou se che dea mellor entre:

Ficha ou presentación dixital: para organizar ideas.

Mural ou cartel explicativo: combinando texto e imaxes.

Videoxogo en Scratch: se che gusta programar e es creativo/a.

Vídeo viral: se che gusta contar historias.

Todas as opcións son boas e permiten que cada persoa aprenda ao seu ritmo e dun xeito que a motive.

## Audio

audio/mpeg

# Exemplo de traballo

# Antes de comezar

Reflexionade nos grupos sobre como queredes que sexa o proxecto do voso videoxogo. Opinade con respecto, escoitade as ideas do resto e alcanzade un acordo sobre como será o produto final.

Pensade en:

- Que estilo queredes dar ao voso videoxogo? Será divertido, misterioso, educativo…?
- Como serán as fichas? Preferides traballar a man ou a ordenador?
- Como organizaredes as vosas ideas? Faremos unha ficha para cada personaxe, escenario e historia?
- Engadiredes algún debuxo ou ilustración ás fichas?
- Falade entre vós e organizade o voso proxecto antes de comezar!

## Lectura facilitada

Reflexionade en grupo sobre o proxecto do voso videoxogo.

Opinade con respecto e escoitade as ideas de todos/as. Chegade a un acordo sobre como será o voso proxecto final.

Pensade en:

1. Que estilo terá o videoxogo? Será divertido, educativo, misterioso...?
2. Como faremos as fichas? A man ou co ordenador?
3. Como organizaremos as ideas? Haberá unha ficha para cada personaxe, escenario e historia?
4. Engadiremos debuxos ou ilustracións nas fichas?
5. Falade e poñédevos de acordo antes de comezar!

## Audio

audio/mpeg

# Ideas a ter en conta

Lembrade que o voso videoxogo debe:

- Promover o coidado do medio ambiente.
- Transmitir unha mensaxe positiva e de concienciación.
- Recrear un lugar da vosa contorna que necesite protección.
- Destacar boas prácticas ambientais, como a reciclaxe ou o respecto pola natureza.

Que non queremos no noso videoxogo:

- Non queremos historias que ignoren os problemas ambientais.
- Non queremos mensaxes negativas ou que critiquen sen propoñer solucións.
- Non queremos esquecer a importancia do traballo en equipo.

## Lectura facilitada

Lembrade dúas ideas clave:

1. Queremos un videoxogo que coide o medio ambiente.
   Que fale da reciclaxe, o respecto pola natureza e a importancia de protexer a nosa contorna.
2. Non queremos un videoxogo que ignore os problemas.
   Non queremos historias que non transmitan unha mensaxe positiva.

## Audio

audio/mpeg

# Así se vai avaliar o reto

Rúbrica de avaliación do reto
| Nivel 1 (Excelente) | Nivel 2 (Bo) | Nivel 3 (Aceptable) | Nivel 4 (Insuficiente)
--- | --- | --- | --- | ---
Descrición dos personaxes (narración) | Ben desenvoltas, con descrición física e de personalidade completas e detalladas. Creativas e orixinais. (2) | Desenvoltas, incluíndo aspectos básicos de descrición física e personalidade, pero cun detalle aceptable. (1.75) | Inclúen descrición básica pero faltan detalles ou orixinalidade. Non destacan na súa función no videoxogo. (1.50) | Escasas ou incompletas. Non se inclúen detalles relevantes nin se define a súa función no videoxogo. (1.25)
Descrición do escenario | Completa, detallada e rica en elementos descritivos. Representa ben a contorna local e destaca a problemática ambiental. (2) | Inclúe os elementos principais e detalla a problemática ambiental de forma aceptable. (1.75) | Inclúe os elementos básicos pero con pouca profundidade ou sen destacar aspectos ambientais. (1.50) | É incompleta, sen detalles significativos ou sen tratar a problemática ambiental. (1.25)
Historia e diálogos | Narrativa ben estruturada, interesante e coherente. Os diálogos son claros e transmiten a mensaxe ambiental. (2) | A narrativa é coherente e os diálogos achegan a mensaxe ambiental, aínda que con menor profundidade. (1.75) | A narrativa ten certa coherencia pero carece de fluidez ou os diálogos son básicos. (1.50) | A historia é confusa ou pouco clara. Os diálogos son irrelevantes ou escasos. (1.25)
Creatividade, presentación e diálogos sobre actividades, produtos e lugares | Proxecto atractivo, ben presentado e con debuxos/ilustracións que enriquecen o contido. (2) | Proxecto ben presentado, aínda que con poucos elementos visuais ou creativos. (1.75) | Proxecto aceptable pero con erros na organización ou pouco atractivo visual. (1.50) | Proxecto desorganizado ou visualmente pouco atractivo. Faltan elementos creativos. (1.25)
Ortografía, corrección e lexibilidade | Textos claros, sen erros ortográficos nin gramaticais. (2) | Textos claros, pero con algún erro que non dificulta a comprensión. (1.75) | Textos con erros que dificultan lixeiramente a lectura. (1.50) | Textos con erros frecuentes que dificultan moito a comprensión. (1.25)

Elaboración propia - Proxecto cREAgal. Rúbrica de avaliación do reto (CC BY-NC-SA)

- Actividade
- Nome
- Data
- Puntuación
- Notas
- Reiniciar
- Imprimir
- Aplicar
- Nova xanela

# Ficheiros anexos

- Presentación do xogo en formato editable (abre nunha nova xanela) (Nova xanela)
- Presentación do xogo en formato imprimible (abre nunha nova xanela) (Nova xanela)
- Presentación do xogo - Exemplo (abre nunha nova xanela) (Nova xanela)

Páxina 24 de 34

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)